Φιλίννιον

Η Φιλίννιον ή το Φιλίννιον (χάριν υποκορισμού) ήταν μία κοπέλα η οποία έχει μείνει στην ιστορία ως μια αρχαία βρικόλακας. Έζησε στην Αμφίπολη κατά την περίοδο βασιλείας του Φιλίππου του Β’ (4ο αιώνα π.Χ.) και η ιστορία της γνωστοποιήθηκε από τον παραδοξογράφο Φλέγοντα τον Τραλλιανό στο έργο του «Περί θαυμασίων». 

Γονείς της ήταν η Χαριτώ και ο Δημόστρατος. Ο πατέρας της είχε έναν γνωστό, τον Μαχάτη, του οποίου η παρουσία διαδραμάτισε καταλυτικό ρόλο στη ζωή της. Μια μέρα που βρισκόταν στον Στρυμόνα με τις δούλες της, ο πατέρας της ήρθε μαζί με τον Μαχάτη και ανακοίνωσε πως θα τον φιλοξενούσαν για ένα χρονικό διάστημα. Η Φιλίννιον και ο Μαχάτης ερωτεύτηκαν με την πρώτη ματιά και μετά από κάποιο καιρό, ο Μαχάτης έπρεπε να αναχωρήσει για την πατρίδα του, καθώς ήδη είχε καθυστερήσει την επάνοδό του προκειμένου να είναι μαζί με την Φιλίννιον. Παρόλα αυτά, της υποσχέθηκε πως θα επέστρεφε και θα την παντρευόταν, πράγμα που δεν συνέβη, επειδή ο Δημόστρατος ανάγκασε την κόρη του να παντρευτεί έναν αξιωματούχο του βασιλιά Φιλίππου Β’, τον Κρατερό. Αυτή η κατάσταση ήταν δυσβάσταχτη για την κοπέλα και η υγεία της άρχισε να εξασθενεί, μέχρι που κατέληξε. 

Περίπου έξι μήνες μετά τον θάνατο της κοπέλας, ο Μαχάτης επέστρεψε και φιλοξενήθηκε στο σπίτι της οικογένειας, χωρίς να έχει ενημερωθεί για τον χαμό της κόρης. Ένα βράδυ εμφανίστηκε μπροστά του η Φιλίννιον, ώστε να βρεθούν ξανά, χωρίς ο άνδρας να γνωρίζει πως επρόκειτο για φάντασμα. Όσο ήταν οι δυο τους στο δωμάτιο και συζητούσαν, πέρασε από έξω η παραμάνα του σπιτιού, η Θράσσα, η οποία έμεινε έκπληκτη στο θέαμα της κοπέλας που είχε πεθάνει. Αμέσως έτρεξε στην Χαριτώ και στον Δημόστρατο να τους ανακοινώσει την είδηση ότι η Φιλίννιον βρισκόταν στο δωμάτιο του Μαχάτη και οι γονείς δεν την πίστεψαν, θεωρώντας πως είχε το ακαταλόγιστο. Εντούτοις τους έπεισε και πράγματι, παραφυλώντας έξω από την πόρτα του δωματίου, αντίκρυσαν την Φιλίννιον “ολοζώντανη”, χωρίς όμως να αντιδράσουν. 

Το επόμενο πρωί μίλησαν με τον Μαχάτη και πάνω στην απελπισία τους συνδυαστικά με το πένθος τους, τον παρακάλεσαν να τους πει την αλήθεια σχετικά με το αν ήταν πραγματικά η κόρη τους στο δωμάτιό του. Ο Μαχάτης λύγισε και το παραδέχτηκε, δείχνοντάς τους το δώρο που του χάρισε η Φιλίννιον, ένα χρυσό δαχτυλίδι. 

Το βράδυ, η Φιλίννιον εμφανίστηκε ξανά στον Μαχάτη και αυτή την φορά ήρθαν και οι γονείς της, ώστε να την δουν ιδίοις όμμασι. Όταν την αντίκρυσαν, έμειναν άναυδοι, αλλά η κοπέλα τούς σταμάτησε, διότι όσο ήταν εν ζωή, αισθάνθηκε πως την αδίκησαν. Είχε επιστρέψει στον κόσμο των ζωντανών με την θέληση των θεών, όμως προκειμένου να απομακρυνθεί από την οικογένειά της, πέθανε “ξανά”.  

Η είδηση της (με σύγχρονους όρους) κοπέλας-βρικόλακα διαδόθηκε ταχύτατα και τάραξε την τοπική κοινωνία. Πολύ άμεσα συγκλήθηκε συνέλευση, όπου αποφασίστηκε να διερευνήσουν τον τάφο της Φιλίννιον. Όταν τον άνοιξαν, διαπίστωσαν πως η νεκρική κλίνη ήταν άδεια και τα μοναδικά αντικείμενα που υπήρχαν ήταν ένα σιδερένιο δαχτυλίδι και ένα χρυσό ποτήρι, δώρα του Μαχάτη προς την κοπέλα. Πραγματοποίησαν εκ νέου συνέλευση και ένας οιωνοσκόπος συμπέρανε πως αυτή η ανάσταση δεν ήταν για καλό σκοπό. Ως εκ τούτου, πρότεινε να κάψουν το σώμα της νεκρής εκτός πόλης, ώστε να μην μείνει εντός πόλης το μίασμα του θανάτου. Έπειτα, κρίθηκε απαραίτητο να εξαγνιστούν οι ναοί και να γίνουν θυσίες στους χθόνιους θεούς, προκειμένου να εξευμενιστούν. 

Αυτή η ιστορία αποδεικνύει το πόση επιρροή μπορεί να ασκήσει μια αγάπη, που μέχρι και οι θεοί ξαναζωντάνεψαν μια νεκρή κοπέλα, για να είναι μαζί με τον αγαπημένο της.

 Παραπομπές 

 Πηγές 
"Φιλίννιον, το αίμα του έρωτα", anaskafi.blogspot.com

"Η όμορφη κοπέλα από την Αμφίπολη που κατηγορήθηκε ότι υπήρξε βρικόλακας της αρχαίας Ελλάδας. Πώς ο απαγορευμένος έρωτας δύο νέων κατέληξε σε τραγωδία" , Μηχανή του Χρόνου

"Το φάντασμα της Αμφίπολης", Archaeostoryteller, με τον Θεόδωρο Παπακώστα (podcast)

Κατηγορία:Λαϊκή παράδοση της Ελλάδας
Κατηγορία:Αρχαίοι Μακεδόνες